b"\n_START_ARTICLE_\nSofia Goggia\n_START_SECTION_\nArvokilpailut\n_START_PARAGRAPH_\nVuoden 2010 nuorten MM-kilpailuissa Megevessa Goggia sijoittui kuudenneksi sy\xc3\xb6ksylaskussa. Schladmingin MM-kilpailuissa 2013 Goggia sijoittui supersuurpujottelussa nelj\xc3\xa4nneksi, j\xc3\xa4\xc3\xa4den vain viisi sadasosaa pronssimitalista. Superalppiyhdistetyss\xc3\xa4 h\xc3\xa4n oli seitsem\xc3\xa4s. Sankt Moritzin MM-kilpailuissa 2017 h\xc3\xa4n sai suurpujottelussa pronssia sek\xc3\xa4 sijoittui sy\xc3\xb6ksylaskussa nelj\xc3\xa4nneksi ja supersuurpujottelussa kymmenenneksi. Pyeongchangin olympialaisissa 2018 h\xc3\xa4n voitti kultaa sy\xc3\xb6ksylaskussa sek\xc3\xa4 sijoittui 11:nneksi supersuurpujottelussa ja suurpujottelussa. Vuoden 2019 MM-kilpailuissa \xc3\x85ressa Goggia voitti hopeaa supersuurpujottelussa ja oli viidestoista sy\xc3\xb6ksylaskussa.\n_START_SECTION_\nMaailmancup\n_START_PARAGRAPH_\nGoggia kilpaili maailmancupissa ensimm\xc3\xa4isen kerran Lienzin suurpujottelussa joulukuussa 2011. Ensimm\xc3\xa4iset maailmancupin pisteens\xc3\xa4 h\xc3\xa4n saavutti marraskuussa 2013 oltuaan seitsem\xc3\xa4s Beaver Creekin supersuurpujottelussa. H\xc3\xa4nen kautensa p\xc3\xa4\xc3\xa4ttyi jo joulukuussa 2013, kun h\xc3\xa4n loukkasi polvensa Lake Louisen sy\xc3\xb6ksylaskussa. Ensimm\xc3\xa4isen palkintosijansa h\xc3\xa4n saavutti marraskuussa 2016 oltuaan kolmas Killingtonin suurpujottelussa. Seuraavina viikonloppuina h\xc3\xa4n oli Lake Louisessa toinen sy\xc3\xb6ksylaskussa ja kolmas supersuurpujottelussa, Sestrieress\xc3\xa4 toinen suurpujottelussa sek\xc3\xa4 Val d\xe2\x80\x99Is\xc3\xa8ress\xc3\xa4 kolmas alppiyhdistetyss\xc3\xa4 ja sy\xc3\xb6ksylaskussa. My\xc3\xb6hemmin samalla kaudella h\xc3\xa4n sijoittui toiseksi sek\xc3\xa4 Mariborin suurpujottelussa ett\xc3\xa4 Cortina d'Ampezzon sy\xc3\xb6ksylaskussa ja supersuurpujottelussa. Ensimm\xc3\xa4isen voittonsa h\xc3\xa4n saavutti Jeongseonin sy\xc3\xb6ksylaskussa 4. maaliskuuta 2017. H\xc3\xa4n voitti my\xc3\xb6s seuraavan p\xc3\xa4iv\xc3\xa4n supersuurpujottelun. Aspenin suurpujottelussa h\xc3\xa4n oli toinen ja sy\xc3\xb6ksylaskussa kolmas. H\xc3\xa4n sijoittui maailmancupin kokonaiskilpailussa kolmanneksi, sy\xc3\xb6ksylaskun maailmancupissa toiseksi ja suurpujottelucupissa kolmanneksi._NEWLINE_Kaudella 2017\xe2\x80\x932018 Goggia sijoittui Val d\xe2\x80\x99Is\xc3\xa8ren supersuurpujotteluissa toiseksi ja kolmanneksi. Kranjska Goran suurpujottelussa h\xc3\xa4n oli kolmas. H\xc3\xa4n voitti Bad Kleinkirchheimin ja Cortina d'Ampezzon sy\xc3\xb6ksylaskut. Garmisch-Partenkirchenin molemmissa sy\xc3\xb6ksylaskuissa h\xc3\xa4n oli toinen. \xc3\x85ren maailmancupfinaalissa h\xc3\xa4n voitti supersuurpujottelun ja oli sy\xc3\xb6ksylaskussa toinen. H\xc3\xa4n voitti sy\xc3\xb6ksylaskucupin, sijoittui maailmancupin kokonaiskilpailussa nelj\xc3\xa4nneksi ja supersuurpujottelucupissa viidenneksi. Kaudella 2018\xe2\x80\x932019 h\xc3\xa4n oli toinen Garmisch-Partenkirchenin supersuurpujottelussa ja sy\xc3\xb6ksylaskussa sek\xc3\xa4 voitti Crans-Montanan sy\xc3\xb6ksylaskun."